GiliGold/VAD_KnessetCorpus huggingface dataset:
ראובן ריבלין: כאשר האזרחים נתנו לישראל אחת את קולם הם בחרו בה מתוך כוונה ואי אפשר לכמת מי נתן מה אבל אני לא מוכן להעלות על דעתי שמפלגת ישראל אחת תתפלג ממימד ותצא החוצה ותקבל מימון מפלגות.
ראובן ריבלין: אני מציע הצעה שמונעת אולי את האפשרות מבחינה פרקטית, זאת אומרת שאם אדם ירצה לפרוש – הוא יפרוש, אם מפלגה תרצה לנצל הסכם קודם שהיה לה – היא תנצל אותו, ובלבד שלא נכיר בה כסיעה לצורך מימון מפלגות.
ראובן ריבלין: מימון מפלגות תקבל הסיעה המקורית והיא בלבד.
ראובן ריבלין: אשר להצעת החוק של חבר הכנסת אדלשטיין ברצוני לומר שאם מדובר על חבר כנסת בודד, בוודאי שהוא לא יכול לפרוש, מה שלא יהיה.
ראובן ריבלין: כאמור, חבר כנסת בודד לא יכול לפרוש ממפלגתו בכל מקרה.
ראובן ריבלין: הוא יכול להגיד שהוא לא ישתף אתה פעולה.
ראובן ריבלין: אני מסכים שאם יש שליש של סיעה והוא יותר מחבר כנסת – מותר לו.
סאלח טריף: אם שתי מפלגות תעשינה לפני הבחירות הסכם, ואחת מהן תגיד לשנייה: אם אני אפרוש – את תעבירי לי את מימון המפלגות - - -
ראובן ריבלין: לא יעשה כדבר הזה.
סאלח טריף: כיצד?
ראובן ריבלין: זה לא חוקי.
ראובן ריבלין: ההוראה שלנו תהיה הוראה מחייבת שאי אפשר יהיה להתפשר לגביה.
ראובן ריבלין: אני מציע להעביר את הצעת החוק של חבר הכנסת יולי אדלשטיין, לוועדת החוקה, חוק ומשפט, לה יש ועדת משנה לחוקי מפלגות, שם יש גם חקיקה השוואתית - - -
סאלח טריף: מי הוא היושב ראש של אותה ועדה?
ראובן ריבלין: בקדנציה הקודמת אני כיהנתי כיושב הראש שלה.
ראובן ריבלין: מכל מקום באותה ועדה יבדקו מה הם החוקים המתנגשים או העלולים להתנגש או כאלה שצריך להכניס בהם תיקון.
ראובן ריבלין: בתוך החוק שהונח על שולחננו יש, בהחלט, אפשרות לפיה נוכל להכניס סעיף שיגיד שאדם שיפרוש מסיעתו בדרך זו או אחרת – הוא לא יקבל מימון מפלגות והוא לא יקבל זכויות של סיעה.
ראובן ריבלין: להערכתי כיום יש פיתרון למה שחבר הכנסת אדלשטיין מציע - - -
סאלח טריף: אם נחליט להעביר את הצעת החוק הזאת לוועדת החוקה, חוק ומשפט, כי אז כל הדיון מיותר.
סאלח טריף: רשות הדיבור לחבר הכנסת אדלשטיין.
יולי יואל אדלשטיין: קטונתי מלחלוק על דבריו של היועץ המשפטי של הכנסת, מר צבי ענבר.
יולי יואל אדלשטיין: חזקה עליי שאם הוא אומר שהאכסניה המתאימה להצעת החוק שלי היא חוק הבחירות, ברור לי שהוא יודע יותר טוב ממני מה היא.
יולי יואל אדלשטיין: גם בלי להתייחס למה שחבר הכנסת ריבלין אמר שעד שלא כואב לו לאדם – הוא לא בוכה, ברור שאולי הייתי עוסק בחקיקה אחרת אילמלא קרה מה שקרה.
יולי יואל אדלשטיין: הקביעה של חבר הכנסת ריבלין שמותר לאותו חבר הכנסת, אם הוא שליש מהסיעה, זאת קביעה נכונה מבחינת החוק היבש.
יולי יואל אדלשטיין: קיים מצב שונה לחלוטין שכן גם אנחנו לא שבעי רצון מהמצב של כמה מפלגות שהתאגדו ואחר כך התפלגו – לא היה בזה שום מימד של: לרמות את הבוחרים.
יולי יואל אדלשטיין: כל בוחר שהלך לקלפי ידע שבפתק שהוא שם יש אלמנט נוסף.
יולי יואל אדלשטיין: זאת היתה בחירה חופשית שלו.
יולי יואל אדלשטיין: מבחינת הדברים שאנחנו משדרים לבוחרים יש הבדל בעיניי לכן בלי כל קשר למצב של מפלגות שמתאגדות או בלי כל קשר למצב של שליש סיעה או רבע סיעה, יש כאן אלמנט שמבקש לתקן עיוות שנוצר במיוחד בכנסת הזאת שלמחרת הבחירות כבר נתגלעו חילוקי דעות אידאולוגיים.
יולי יואל אדלשטיין: אני מציע להעביר את ההצעה לוועדת החוקה, חוק ומשפט, ואגב הדברים שנאמרו שהוועדה הזאת, ועדת הכנסת, היא ועדה פוליטית אני מרשה לעצמי לומר משפט פוליטי, שזה סופו של החוק הזה, הוא, כנראה, הגיע לסוף הדרך - - -
ראובן ריבלין: מדוע?
יולי יואל אדלשטיין: אם הוא יעבור לוועדת החוקה, חוק ומשפט זה יהיה סוף הדרך של ההצעה על פי תחושתי.
אופיר פינס-פז: יכול להיות שנבצע בו שינויים אבל אני לא סבור שהוא יתבטל.
ראובן ריבלין: הליכוד והעבודה יכולים לתמוך בו.
סאלח טריף: חבר הכנסת אדלשטיין, אני אדבר עם חבר הכנסת אמנון רובינשטיין כדי שהוא יעלה את העניין שלך על סדר יומה של ועדת החוקה, חוק ומשפט.
סאלח טריף: בהקשר הזה של הדברים יש צורך להדגיש שהיות ואנחנו ועדה שמקפידה לפתור בעיות בין הוועדות השונות – לא ניקח אלינו לדיון חוק שאיננו שייך לנו.
סאלח טריף: הצעת החוק, כאמור, תעבור לוועדת החוקה, חוק ומשפט.
רחבעם זאבי: אדוני היושב ראש, צריך לברך את חבר הכנסת יאיר פרץ, שנכנס זה עתה לחדר הישיבה - -
סאלח טריף: אני מברך אותך, בשם כל החברים, לרגל חתונת בנך.
סאלח טריף: נעבור לסעיף הבא בסדר יומנו – הצעת חוק הכנסת (תיקון – הגבלת מספר סגני יושב ראש הכנסת), התש"ס-1999, של חבר הכנסת אופיר פינס-פז, הכנה לקריאה ראשונה.
סאלח טריף: הצעת חוק הכנסת (תיקון – הגבלת מספר סגני יושב ראש הכנסת), התש"ס-1999 של חבר הכנסת אופיר פינס-פז – הכנה לקריאה ראשונה
סאלח טריף: הצעת החוק הזאת באה לעולם בגלל המצב שמספר סגני יושב ראש הכנסת הגיעו, כמעט, למחצית מספר חברי הכנסת, ואגב כך גם לא ביטלנו את תוספת השכר.
סאלח טריף: בעקבות החלטה של ועדת הכנסת להגביל את הריצה אחר כהונת סגן יושב ראש הכנסת החלטנו החלטה בעניין שכר הסגנים אבל אני רוצה לגלות את אזניכם שלא הנחנו את ההחלטה הזאת על שולחן הכנסת - - -
אריה האן: היא ברת תוקף מהרגע - - -
סאלח טריף: עוד מעט היועץ המשפטי של הוועדה יאיר את עינינו בנושא הזה, מכל מקום החוק הזה בא לעולם כתוצאה מהמצוקה של ראש הקואליציה בגלל לחצים בלתי אפשריים שהופעלו עליו כדי להתקבל למועדון של סגני יושב ראש הכנסת.
סאלח טריף: אנחנו מבקשים שבעתיד, גם בגלל הלחצים העתידיים, בעניין ועדות הכנסת שגם לגביהן אנחנו נערוך רפורמה כוללת, מכל מקום אנחנו נציג את האינפלציה שבעקבותיה נציע פיתרונות לקואליציה.
אופיר פינס-פז: על פי אותו העיקרון שהציג בפנינו חבר הכנסת ריבלין, שכל אחד בוכה היכן שכואב לו, אני מודה כי הצעת חוק כזאת באה, בדיוק, מאותו מקום.
אופיר פינס-פז: אני רוצה לחסוך ליושב ראש הקואליציה בכנסת הבאה את הצורך להתמודד, לתת דין וחשבון ולהסביר מציאות שהוא חושב שהיא לא נכונה, לא צודקת, מבזה את הבית, לא תורמת לו שום דבר, ואגב, אני שאלתי את עצמי מדוע קבעו בחוק את מספר חברי ועדת הכספים או את חברי ועדת החוץ והביטחון?
אופיר פינס-פז: יש בזה הרבה חוכמה, כי אם הדברים לא היו מעוגנים בחוק כי אז היו 50 חברים בוועדת החוץ והביטחון או בוועדת הכספים.
אופיר פינס-פז: יש תפקידים בבית הזה שמוכרחים, כנראה, להגביל אותם בצורה מסודרת, בחוק הכנסת, זה לא חוק יסוד, כי אחרת פורצים כל מחסום.
אופיר פינס-פז: כאשר מגיעים למשא ומתן פוליטי של: תן וקח, אין לאף אחד גבולות ואני לא מציע להעמיד מקל בפני עיוור אלא מציע שהדברים האלה ייקבעו ויעוגנו.
אופיר פינס-פז: במשא ומתן הקואליציוני הנוכחי פנו אליי סיעות וגורמים אחרים וביקשו ממני לשנות את החוק, וכאן, להזכירכם, לפחות כבר יש חוק ועם חוק פחות מתעסקים.
אופיר פינס-פז: מכל מקום כאשר הבעתי עמדה נחרצת שלא משנים חוק – החברים ירדו מתביעותיהם.
אופיר פינס-פז: שבעה סגנים ליושב ראש הכנסת הם די והותר, ואגב, אני מציע לנו לחזור מהחלטת ועדת הכנסת שכן צריכה להיות כמות מצומצמת של סגנים - - -
סאלח טריף: אתה מציע שהצעתך תחול מעכשיו?
אופיר פינס-פז: בשום פנים ואופן לא מעכשיו.
אופיר פינס-פז: אני לא מציע לשנות את כללי המשחק.
אופיר פינס-פז: אני מציע להחיל את החוק מהכנסת השש עשרה.
זבולון אורלב: 1 - אני מסכים עם הרציונל ואני מבין ותומך ברעיון של חבר הכנסת אופיר פינס-פז אלא שצריך להבין מה הבעיות שנובעות מהצעתו ולבדוק איך מוצאים להן פיתרונות.
זבולון אורלב: בהקשר הזה של הדברים צריך לזכור שהכנסת גם חוקקה חוק שמגביל שרים וסגני שרים, וכדי להשיג מטרה שהיא חשבה שהיא חשובה – של קואליציה רחבה יותר, שיש לה משמעות לאומית חשובה מאד, - וכאמור, היא שינתה את החוק.
זבולון אורלב: כלומר לפעמים יש ערכים שעבורם משנים את המספרים אם סבורים, באותו רגע, שהם ערכים חשובים יותר.
זבולון אורלב: אם מחר הכנסת תהיה מפולגת ולצורך השגת הסכמה רחבה יותר יצטרכו לקבוע לא שבעה סגנים אלא שמונה סגנים, האם נשנה את החוק?
זבולון אורלב: קיימת בעיה שהיה ברצוני להצביע עליה שכן בכנסת הזאת נוכחנו לדעת שיש מצבים שלא עומדים בפניכם.
זבולון אורלב: 2 - צריך להבין שלו החוק הזה היה חל בכנסת הנוכחית – מפלגתי, על פי המספרים, לא היתה מקבלת תפקיד של סגן יושב ראש הכנסת.
זבולון אורלב: ברצוני להדגיש בהקשר הזה של הדברים כי לסגן יושב ראש הכנסת יש שתי משמעויות; משמעות אחת של כיבוד, שיש סגן שהוא נחשף, הוא מנהל את הישיבה, ומשמעות שנייה היא של חברות בנשיאות ואז הסגן שותף להחלטות שמתקבלות בנשיאות, יש לסיעה נציג שיודע מה קורה בתוך הנשיאות, הוא יכול להשפיע והוא יכול לשמוע מה נקבע שם.
זבולון אורלב: לו היה מדובר רק על סגנים – ייתכן שהייתי מצטרף להצעה אבל הבעיה שלי היא הנשיאות שכן עלול להיווצר מצב - - -
סאלח טריף: להזכירך, קיימת ועדת הכנסת שבה אתה חבר בכל מקרה.
זבולון אורלב: כבוד יושב ראש הישיבה, יש תפקידים לוועדת הכנסת ויש תפקידים לנשיאות - - -
סאלח טריף: בין תפקידיה של ועדת הכנסת – ערעורים על החלטות היושב ראש והסגנים.
סאלח טריף: זאת אומרת שההחלטה של הנשיאות איננה סופית.
זבולון אורלב: הערעורים הם רק בתחום צר אחד של הצעות דחופות לסדר היום, אבל בכל יתר הנושאים שבהם הנשיאות דנה – אין ערעורים בוועדת הכנסת, לכן אני אומר שקיימת בעיה.
זבולון אורלב: אם רוצים שהכנסת תנוהל בהסכמה רחבה ובפחות חילוקי דעות, בכך שמוציאים סיעות רבות, קטנות, אם תימשך שיטת הבחירות הנוכחית קרוב לוודאי שתהיינה עוד סיעות נוספות בגודל הזה, זה ההיגיון הפוליטי, ייצא שמרבית סיעות הבית לא תהיינה חברות בנשיאות על כל המשתמע מכך.
זבולון אורלב: אני מציע לשקול אפשרות להפריד בין העניין של סגן יושב ראש הכנסת לבין חבר הנשיאות כך שלחברי הנשיאות יוכלו להצטרף גם סיעות קטנות יותר.
זבולון אורלב: אני פונה בידידות לחבר הכנסת אופיר פינס-פז ומציע לו לעשות הפרדה בין שני התפקידים שכן אני סבור שההפרדה הזאת, בתור נציג של סיעה קטנה, תאפשר לסיעות קטנות להצטרף לנשיאות.
זבולון אורלב: באשר לכיבודים – תהיה הגבלה במספר הסגנים שכן עיני הציבור נשואות אלינו ואנחנו לא יכולים להגזים בעניין הזה.
זבולון אורלב: איננו רוצים לתת יד למה שנראה מראית עין של בזבוזים וכדומה.
זבולון אורלב: אבל בכל מה שקשור למהות, לתוכן, לשיתוף, להסכמה הרחבה בתוך הבית, - יש סטטוס שנקרא: חבר הנשיאות, וזה כבר סיפור אחר.
יולי יואל אדלשטיין: אני מבקש לציין שאני מקבל את ההיגיון של חבר הכנסת פינס-פז בתור מי שניהל משא ומתן קואליציוני.
יולי יואל אדלשטיין: אני יודע שתפקידים שלא היתה עליהם הגבלה כמו סגן יושב ראש הכנסת, גם מי שלא ביקש – קיבל.
יולי יואל אדלשטיין: אני לא זוכר כל כך שביקשנו, אבל למה לא אם זה דבר שאפשר לקבל בצורה חופשית?
יולי יואל אדלשטיין: כפי שאמרתי, אני מקבל את ההיגיון שמאחורי הצעתו של חבר הכנסת פינס-פז, יחד עם זאת, וזה אולי דווקה ברוח הדברים של חבר הכנסת אורלב, על אף שאני לא מקבל את הסיפא שלהם, אני סבור שצריך למצוא, לגבי המספר הסופי שייקבע, איזשהו מודוס ויוונדי בין המציאות הקיימת כיום לבין לחזור ולומר שבכנסות הראשונות היו שלושה ארבעה סגני יושב ראש הכנסת, שכן בכל זאת הכנסת השתנתה, אין פה מצב של מפלגה אחת או אפילו שתי מפלגות, אלא יש ציבורים שונים וכולם רוצים להיות שותפים בהחלטות הנשיאות.
יולי יואל אדלשטיין: אם לא נקלע למטרה כמו שצריך, נקבל את מה שקרה עם חוק יסוד: הממשלה, שמסיבות אלה ואחרות שינו אותו, וגם בכנסת הבאה אולי לא יהיה פיצול כמו זה שיש היום אבל עדיין יגידו שזה לא מעשי.
יולי יואל אדלשטיין: אני מציע, כעיקרון, ללכת על הצעת החוק אבל אינני רואה אפשרות להפריד בין שני התפקידים שכן לצורך הדבר הזה קיימת ועדת הכנסת שכל הסיעות מיוצגות בה.
יולי יואל אדלשטיין: אני רוצה לומר לחבר הכנסת פינס-פז שבתור המציע הוא צריך לתת טוב טוב את הדעת על המספר של סגני יושב ראש הכנסת כדי שמצד אחד הוא לא ייראה מגוחך ומהצד השני הוא יביא לידי ביטוי את המציאות בכנסת שכן בכל זאת לא מדובר על סיעה אחת או שתיים.
רחבעם זאבי: 1 - הכוונה להפחית את מספר סגני יושב ראש הכנסת, צודקת ונכונה.
רחבעם זאבי: בכנסת הזאת קיים פיחות כפי שהכנסת לא ידעה ב-51 שנותיה.
רחבעם זאבי: מה זה 12 סגנים?
רחבעם זאבי: זאת שערורייה.
רחבעם זאבי: 2 – בלי לציין שמות כדי לא לפגוע, אני מבקש לציין שלא כל הסגנים מנהלים את הישיבות בצורה שבאמת מוסיפה כבוד לכנסת - - -
סאלח טריף: יש סגנים שזאת להם הקדנציה הראשונה.
זבולון אורלב: מה אדוני מציע?
זבולון אורלב: קורס - - -
סאלח טריף: יש סגנים שזאת להם קדנציה ראשונה והם לא מכירים את כללי העבודה בכנסת.
יולי יואל אדלשטיין: להזכירכם את אסתר סלמוביץ שעשתה את העבודה מצויין, למרות שזאת היתה לה קדנציה ראשונה.
רחבעם זאבי: העובדה שיש לנו סגני יושב ראש שמנהלים את הישיבות לא ברמה, היא תוצאה של הפיחות ולכן חבר הכנסת פינס-פז צודק בכך שהוא רוצה להפחית את מספרם אבל המספר שהוא נקב – שבעה, לא נכון שכן צריך ללכת על המספר: שישה, ואני אנמק.
רחבעם זאבי: שישה בנוי לאפשרות שהכנסת מחולקת חצי חצי.
רחבעם זאבי: זה לא תמיד כך; לפעמים יש קואליציה של 70-80, והיו דברים מעולם אבל בהסכמה שהעסק מפוצל חצי חצי – מדובר על שלושה שלושה ועוד הכרעה של היושב ראש שהוא השביעי.
רחבעם זאבי: לכן צריכים להיות שבעה סגני יושב ראש הכנסת ובמקרים שיש קואליציה יותר גדולה – יהיה לה רוב עוד יותר חזק.
רחבעם זאבי: אבל הרוב שלה מובטח בקול השביעי שהוא קולו של יושב ראש הכנסת.
רחבעם זאבי: צריך לזכור בהזדמנות הזאת שאנחנו מדברים על בחירה אישית, כלומר כל סגן יושב ראש נבחר על ידי כל הכנסת בבחירה אישית, אי אפשר לפטר אותו, אי אפשר להגיע להסכם קואליציוני או להסכם בין מפלגות כדי לשנות את המצב, לכן אני מציע הסדר שהחקיקה תתפוס לכנסת הנוכחית.
רחבעם זאבי: בדרך כלל אני תומך בחקיקה לכנסת הבאה אבל במקרה דנן אני מציע שהחקיקה תתפוס לאלתר, ברגע שהמליאה תאשר את החוק של חבר הכנסת פינס-פז.
רחבעם זאבי: באשר להצעה של חבר הכנסת אורלב אני מבקש לציין שהיא מעניינת אבל היא טעונה מחשבה.
רחבעם זאבי: יש לה יתרונות על פניה אבל יש בה גם סכנות.
רחבעם זאבי: זה כאילו אנחנו יוצרים עוד מועדון ועוד תארים.
רחבעם זאבי: בכל אופן, כפי שכבר אמרתי, היא מעניינת וצריך לחשוב עליה.
רחבעם זאבי: לסיכום דבריי אני מבקש לומר שאני מציע לתמוך בהצעתו של חבר הכנסת פינס-פז, אבל נתקן אותה לשישה, במקום שבעה.
צבי ענבר: אפשר לתקן את ההצעה כך שיהיה מדובר על שישה סגנים ליושב ראש הכנסת.
ראובן ריבלין: אני תומך בהצעתו של חבר הכנסת פינס-פז כפשרה מהטעם הפשוט שחשבנו, כתוצאה מהמצב שנוצר בכנסת, מיד אני אתאר אותו, שאי אפשר עוד להתעלם מהמצב שנוצר וצריך להגביל את מספר סגני יושב ראש הכנסת במעשה חקיקה כדי שלא נהיה נתונים ללחצים קואליציוניים שאי אפשר לעמוד בפניהם.
ראובן ריבלין: עלינו להעמיד מחסום בפני השיטפון שיעמוד כסכר בפני השיטפון שהופך את נשיאות הכנסת ואת הכנסת במידה רבה לחוכא ולאיטלולא.
ראובן ריבלין: מפד"ל – 5 חברי כנסת, שר, סגן שר, סגן שר, סגן יושב ראש הכנסת, יושב ראש ועדה ודרוקמן.
ראובן ריבלין: אגודת ישראל – 5 חברי כנסת, 2 סגני יושב ראש הכנסת, 5 חברי כנסת.
ראובן ריבלין: דרך אגב, המפלגה היחידה שאיננה מיוצגת בנשיאות ואין לה סגן יושב ראש הכנסת היא ישראל אחת, המפלגה הגדולה בכנסת.
ראובן ריבלין: 3 חברי ועדת כספים מתוך 17, מהאגודה.
ראובן ריבלין: זאת אומרת שנוצר מצב בלתי אפשרי שכתוצאה ממנו - - -
סאלח טריף: זאת רק סחיטה או יכולת - - -
ראובן ריבלין: המצב הוא בלתי אפשרי.
ראובן ריבלין: ישראל בעלייה – 4 חברי כנסת, שר, סגן שר, סגן יושב ראש הכנסת וגנדי ריגר.
ראובן ריבלין: האידיאל הוא כמו זה שהיה בכנסות הראשונות, יושב ראש הכנסת ו-4 סגנים שמביאים לידי ביטוי את כל השקפות העולם בכנסת, זאת הדרך שצריכה להיקבע ואני ער לכך שהיום הכנסת היא סקטוריאלית, צריכים שיהיו 7 סגני יושב ראש הכנסת, 4 מהמפלגות הגדולות ו-2 מקיבוץ מפלגות שמייצגות רעיון מסויים.
זבולון אורלב: צריך לקבוע שלא תהיה למפלגה אחת יותר מאשר סגן אחד.
סאלח טריף: יש עוד סייג - - -
ראובן ריבלין: אני מציע להכניס את כל הרעיונות שהועלו בין הקריאה השנייה לקריאה השלישית.
רחבעם זאבי: כוונתך בין קריאה ראשונה לקריאה שנייה.
ראובן ריבלין: בין הקריאה הראשונה לבין הקריאה השנייה והשלישית.
סאלח טריף: רשות הדיבור ליועץ המשפטי של הכנסת, מר צבי ענבר.
צבי ענבר: כיום קבוע בסעיף 1 לתקנון שיושב ראש הכנסת והסגנים במספר שתקבע הכנסת, לכן מבחינת חקיקה נכונה צריך לתקן את סעיף 1 לתקנון כך שיהיה כתוב בו שיושב ראש הכנסת והסגנים, במספר שלא יעלה על שבעה, ייבחרו על ידי הכנסת בבחירות גלויות.
צבי ענבר: זאת הדרך ההולמת שכן אחרת לא עשינו כלום.
ראובן ריבלין: מקובל עליי.
ראובן ריבלין: נכניס תיקון לסעיף 1.
אופיר פינס-פז: אני מבקש להביא לידיעת
אופיר פינס-פז: כם שהיום אדם בכיר מאד בכנסת החליט שסיעה תגיש עוד היום הצעת אי אמון, והוא מאשר לה זאת.
אופיר פינס-פז: אני חוזר: סיעה בכנסת, בפעם הראשונה בתולדות הכנסת, הגישה הצעת אי אמון ביום שני, היום, ואישרו לה זאת.
רחבעם זאבי: בלתי אפשרי.
אופיר פינס-פז: אין לי אמון בתקנון.
סאלח טריף: חבר הכנסת פינס-פז, אני מבקש אותך להעביר אליי בצורה מסודרת את העניין הזה כדי שאני אוכל להחליט על ביטול האישור.
ראובן ריבלין: אתה רוצה לתקן את החוק?
צבי ענבר: לא; את התקנון.
סאלח טריף: אני בעד מה שחבר הכנסת אופיר פינס-פז אומר.
סאלח טריף: יש כללים שצריכים להיות ברורים.
רחבעם זאבי: מה שאישרו יכול להיות תקדים.
סאלח טריף: אנחנו נבטל זאת.
סאלח טריף: אם חבר הכנסת אופיר פינס-פז יגיש לנו ערעור על העניין הזה - הוא יתבטל.
סאלח טריף: אין במקרה הזה הנחות.
צבי ענבר: 1 - אם החוק יתוקן – אפשר לבטל אותו בארבע קריאות באותו היום אבל על התקנון מוכרחים לעבוד לפחות 14 יום עד ביטולו, מכאן שהרבה יותר קשה לתקן את התקנון מאשר לתקן את החוק.
צבי ענבר: 2 – לגבי מה שחבר הכנסת פינס-פז אומר – אין לאף אחד סמכות, חוץ מאשר לוועדה הזאת, בהסכמה, - לאשר דיון על הצעת אי אמון שהוגשה היום.
סאלח טריף: חבר הכנסת אופיר פינס-פז, יושב ראש הקואליציה, יעביר לי בקשה בנושא הזה כדי שנוכל לשבת עוד היום, על מנת שלא יווצר תקדים.
אופיר פינס-פז: ועדת הכנסת צריכה לקבוע, עכשיו, את מסגרת הדיון להצעת אי האמון.
סאלח טריף: היא נקבעה כבר בתחילת הישיבה.
אופיר פינס-פז: אני מודיע לכם שאישרו, במקום שתי הצעות אי אמון שהוגשו ביום רביעי, - שלוש הצעות.
סאלח טריף: אם אמנם כך הוחלט - אני אכנס את הוועדה בעניין הזה.
סאלח טריף: אני מבקש להעמיד להצבעה את הצעת החוק של חבר הכנסת אופיר פינס-פז - - -
זבולון אורלב: אפשר להגיש הסתייגויות?
סאלח טריף: כן, אבל אם מדובר על קריאה ראשונה, - בקריאה הראשונה אין הסתייגויות.
סאלח טריף: אני אגיש תיקונים נוספים על מנת למנוע סחיטות בעתיד, כפי שחבר הכנסת רובי ריבלין הציג בפנינו, שגם סגן יושב ראש הכנסת, יושב ראש ועדה – לא יוכלו להיות בקדנציה ראשונה.
סאלח טריף: אני מעמיד להצבעה את הצעת החוק של חבר הכנסת פינס-פז, להצבעה, לשם הכנתה לקריאה ראשונה.
סאלח טריף: הצעת החוק אושרה והיא תעבור, כאמור, לקריאה ראשונה.
רחבעם זאבי: בקשר להצעת אי האמון שעליה דיבר חבר הכנסת אופיר פינס-פז, ועדת הכנסת רשאית להחליט על סטייה מהוראות סעיף זה וזאת לפי סמכותה - - -
סאלח טריף: רק ועדת הכנסת.
רחבעם זאבי: רק ועדת הכנסת.
סאלח טריף: אני מבקש ממר דוד לב לבדוק את הנושא ואם אכן מה שחבר הכנסת פינס-פז אמר, נכון – כי אז אני אכנס את הוועדה.
סאלח טריף: בוקר טוב, אני פותח את ישיבת ועדת הכנסת.
סאלח טריף: הנושא הראשון שעל סדר היום: ערעורים על החלטת יושב ראש הכנסת והסגנים שלא לאשר דחיפות הצעות לסדר-היום.
סאלח טריף: הערעורים כלהלן: 1.
סאלח טריף: של חבר הכנסת אליעזר (צ'יטה) כהן בנושא: "מוטיבציית החיילים בלבנון":
אליעזר כהן: אני מסתכל סביבי, אדוני היושב ראש – כולל אתה – יש כאן מספיק לוחמים שיכולים לדבר כלוחם אל לוחם.
אליעזר כהן: לפני כמה שבועות העליתי את הנושא, שחייל מתגאה בזה שהוא פוחד, אני לא רוצה לומר שצחקו ממני, אבל זלזלו בנושא.
אליעזר כהן: לאט לאט הנגע הזה פושה.
אליעזר כהן: אדוני היושב ראש, הנגע הזה מסוכן, הוא פוגע ביסודות של צה"ל.
אליעזר כהן: היום כבר קבוצת חיילים מתגאה בזה שהיא פוחדת ומחר הנגע הזה יגדל.
אופיר פינס-פז: סליחה, אתמול היה אי אמון בנושא לבנון.
אליעזר כהן: אנחנו צריכים לדון בנושא אחראי וחשוב כמו זה.
אליעזר כהן: צריך לדון בבעיה ואי אפשר לטאטא אותה מתחת לשטיח.
אליעזר כהן: העניין דחוף מכיוון שקבוצת חיילים שמשרתת בלבנון אומרת שהיא פוחדת להילחם, עוד מעט נסגור את הצבא ונלך הביתה.
ראובן ריבלין: כאשר נשיאות הכנסת דנה אתמול בהצעות הדחופות היא הביאה בחשבון את הצעת האי-אמון, דיון במשך של שלוש שעות, כאשר כל הסיעות באות לידי ביטוי לדבר גם על נושאים אלה.
ראובן ריבלין: לכן לא אישרו זאת כהצעת דחופה.
ראובן ריבלין: חושב חבר הכנסת אליעזר כהן שהנושא חשוב, שיגיש זאת כהצעה רגילה.
אופיר פינס-פז: יש כללים בכנסת, סיעתו של חבר הכנסת אליעזר כהן יוצגה באי-אמון ודיברה בנושא.
אליעזר כהן: אני עצמי דיברתי באי-אמון.
אופיר פינס-פז: אם כך, יכולת לדבר על המוטיבציה של החיילים בלבנון.
סאלח טריף: דיברנו גם על זה, אבל האי-אמון היה על ההפצצות בלבנון.
אופיר פינס-פז: חבר הכנסת טריף, לכנסת יש תקנון, על פי התקנון - - -
סאלח טריף: התקנון לא מבטל את הערעור.
סאלח טריף: אני מעמיד להצבעה את הצעתו של חבר הכנסת אליעזר (צ'יטה) כהן.
סאלח טריף: מי בעד לאשר את הערעור של חבר הכנסת כהן?
סאלח טריף: בעד – 3 נגד – 3 נמנעים – אין ערעורו של חבר הכנסת אליעזר כהן בנושא: "מוטיבציית החיילים בלבנון" לא נתקבל.
סאלח טריף: הערעור לא התקבל, אני מציע לך שתיישם את ההצעה הזאת כהצעה רגילה.
סאלח טריף: של חבר הכנסת יובל שטייניץ בנושא: "הידיעות בדבר הכנסת חיפה והקריות לטווח הקטיושות בעקבות הנסיגה מלבנון":
סאלח טריף: הערעור הבא: "הידיעות בדבר הכנסת חיפה והקריות לטווח הקטיושות בעקבות הנסיגה מלבנון".
סאלח טריף: חבר הכנסת שטייניץ, בבקשה.
יובל שטייניץ: הנושא הזה הוא נושא חדש לחלוטין, הידיעות הללו התפרסמו בפעם הראשונה בתקשורת בשבוע שעבר, ביום חמישי, הוצגה מפה, זה לא הנושא של המצב בלבנון, זה נושא שעוסק בשאלה בעלת חשיבות אסטרטגית מבחינת יכולת ההגנה של ישראל גם בשעת מלחמה.
יובל שטייניץ: כרגע זה על הפרק, כי כרגע מדברים על הסכם, והשאלה היא, מה ההסכם ידרוש?
יובל שטייניץ: האם ההסכם ליציאת צה"ל מלבנון יכלול רק הסכם להפסקת אש או גם פירוז של דרום לבנון מקטיושות לטווח ארוך?
יובל שטייניץ: זו שאלה מאוד רלוונטית, שבעקבות הפרסום בעיתון "ידיעות אחרונות" ביום חמישי היא עלתה על הפרק.
יובל שטייניץ: כרגע היא קריטית ודחופה.
יובל שטייניץ: הכנסת חיפה והקריות, בסיס חיל הים בחיפה, בסיס חיל האוויר בעמק יזרעאל לטווח של קטיושות יש לה משמעות גם בשעה של עימות.
יובל שטייניץ: השאלה היא, האם צריך לדרוש בדרום לבנון לא רק שקט אלא גם פירוז מנשק כבד כמו ברמת הגולן, במקרה של נסיגה חד צדדית או בהסכם, עלתה רק עכשיו בעקבות הפרסום.
יובל שטייניץ: לכן זאת הצעת דחופה מאין כמותה, רלוונטית, שהדיון על ההפצצות בלבנון וגם הלחימה והמצב בתוך לבנון הוא אפילו לא היה רלוונטי לגביה.
ראובן ריבלין: הנשיאות התייחסה לעניין כעניין חשוב אך לא דחוף.
אופיר פינס-פז: סיעת הליכוד דיברה 15 דקות באי-אמון.
יובל שטייניץ: אבל מדובר בנושא אחר.
סאלח טריף: אני מעמיד להצבעה את ערעורו של חבר הכנסת יובל שטייניץ, מי בעד, ירים את ידו.
סאלח טריף: בעד – 1 נגד – 2 נמנעים – אין ערעורו של חבר הכנסת יובל שטייניץ בנושא: "הידיעות בדבר הכנסת חיפה והקריות לטווח הקטיושות בעקבות הנסיגה מלבנון" לא נתקבל.
סאלח טריף: של חבר הכנסת ויצמן שירי בנושא: "מאבקם של הסטודנטים להורדת שכר הלימוד":
סאלח טריף: חבר הכנסת ויצמן שירי אינו נוכח ועל כן ערעורו לא נתקבל.
רחבעם זאבי: היה לי סיכום עם חבר הכנסת שירי ויצמן, שהוא המערער, ואני אוכל להצביע גלוי, מכיוון שהוא לא נוכח, אני אערער ואני לא אצביע.
סאלח טריף: אין אפשרות כזאת ולכן ערעורו של חבר הכנסת ויצמן שירי לא נתקבל.
סאלח טריף: חברי הכנסת, אני רוצה להזכיר לחברי הכנסת החדשים, הנוהל הוא, שהמערער מסביר את ערעורו, נציג הנשיאות, סגן היושב ראש, משיב, ולאחר מכן מצביעים.
סאלח טריף: אין דיון.
סאלח טריף: אני מבקש להיצמד לנוהל.
סאלח טריף: של חבר הכנסת האשם מחאמיד בנושא: "דוח מבקרת המדינה על התנהגות השב"כ בתקופת האינתיפאדה":
האשם מחאמיד: אין ספק שפרסום מסקנות מבקרת המדינה הן חמורות מאוד.
האשם מחאמיד: לכן, אני חושב, שאם כנסת ישראל מכבדת את עצמה, ראוי לה שהנושא יובא לדיון בפני הכנסת, שהכנסת תדון במסקנות שכבר פורסמו, זה כבר לא סוד ולכן אין מניעה לדון בכך.
צבי ענבר: צודק אבל זה לא דחוף.
האשם מחאמיד: הנושא כן דחוף.
צבי ענבר: הנושא חיכה עשר שנים.
ראובן ריבלין: זו הצעה יחידה שהייתה מועמדת להיות הצעה דחופה לסדר, וצריך לזכור, שההצעות לסדר הדחופות צריכות להיות מוגבלות, לא יותר מחמש, ולכן לוקחים את ההצעות החשובות ביותר.
ראובן ריבלין: הדבר עלה בפירוט רב בפני הנשיאות ושם הועלו הנימוקים כדלקמן: מדובר בדוח שמתייחס לתקופה שבין 1988 ל-1992, שהיא תקופת האינתיפאדה.
ראובן ריבלין: תקופת הדוח מתייחסת במקרים שהיו עוד לפני דוח לנדאו.
ראובן ריבלין: הדברים נדונו "אלף פעם" בכנסת ישראל ויידונו שוב כאשר הנושא יבוא בפני הוועדה לביקורת המדינה.
ראובן ריבלין: לכן, לאחר שיקול דעת רב ומעמיק, החלטנו בנשיאות ברוב קולות שלא לאשר את ההצעה הזאת כהצעה דחופה.
סאלח טריף: רבותיי, אני מבקש להצביע מי בעד לאשר את הצעתו של חבר הכנסת האשם מחאמיד.
סאלח טריף: בעד – 2 נגד – 5 נמנעים – אין ערעורו של חבר הכנסת האשם מחאמיד בנושא: "דוח מבקרת המדינה על התנהגות השב"כ בתקופת האינתיפאדה" לא נתקבל.
סאלח טריף: של חבר הכנסת מיכאל נודלמן בנושא: "הארגון של תושבי קריית שמונה":
מיכאל נודלמן: לאחר תום זמן חירום בקריית שמונה מגיעים שרים לאזור, אחר כך חוזרים לשגרה ודבר לא קורה.
מיכאל נודלמן: המצב שיש בקריית שמונה הוא בלתי נסבל.
מיכאל נודלמן: המקלטים לא מוכנים לקלוט אנשים, אין ביוב, ריחות לא נעימים וכו'.
מיכאל נודלמן: אני חושב שהמצב הזה לא יכול להימשך, אף אחד לא יכול להבטיח שהמצב הזה לא יחזור שוב אפילו מחר.
מיכאל נודלמן: כאשר הכריזו על מצב חירום, סגרו את החנויות, הייתה חלוקה של אוכל, אבל לאחר החזרה לשגרה הסתבר שהייתה חלוקה של משאית אוכל, חצי בבית אחד, חצי בבית שני, חלקים לא קיבלו מאומה, אנשים חיכו לחלוקה לשווא, לאחר החזרה לשגרה כל האוכל הלך למזבלה.
מיכאל נודלמן: אני חושב שמצב כזה אינו תקין ולכן הוא דורש דיון בכנסת.
ראובן ריבלין: כפי שהיטיב לומר חבר הכנסת נודלמן, שהוא תושב קריית שמונה, מזה שנתיים ימים שאנחנו מתלבטים בשאלה איך מארגנים את קריית שמונה שלא מוכנה למצב כזה.
ראובן ריבלין: הדברים עולים בכל פעם על סדר יומה של הכנסת.
ראובן ריבלין: לא ראינו בעניין הזה שהוא בעל דחיפות משום שהוא כל הזמן קיים, זה לא דבר שפרץ ואנחנו לא יודעים עליו.
ראובן ריבלין: לכן, החליטה הנשיאות, שהנושא חשוב, נושא קשה, אבל אין בו דחיפות.
סאלח טריף: מי בעד לאשר את דחיפותה של ההצעה?
סאלח טריף: בעד – 5 נגד – 5 נמנעים – אין ערעורו של חבר הכנסת מיכאל נודלמן בנושא: "הארגון של תושבי קריית שמונה" לא נתקבל.
סאלח טריף: 6.
סאלח טריף: של חבר הכנסת יורי שטרן בנושא: "עזיבתם של אומנים עולים את הארץ לחו"ל":
סאלח טריף: ערעורו של חבר הכנסת יורי שטרן בנושא: "עזיבתם של אומנם עולים את הארץ לחו"ל, מי מייצג את חבר הכנסת יורי שטרן שלא נוכח?
אביגדור ליברמן: אני.
אביגדור ליברמן: אנחנו עדים לתופעה של בריחת מוחות ובעצם מדובר בבריחת כשרונות כגון: מדענים, יזמים וגם אומנים.
אביגדור ליברמן: שורה של אומנים מהשורה הראשונה ברחו מהארץ.
אביגדור ליברמן: הנושא הזה לא נדון מעולם בכנסת.
ראובן ריבלין: אין ויכוח שמדובר בתופעה מתמשכת, אין בה שום דחיפות.
ראובן ריבלין: אם רואה "ישראל ביתנו" את ייעודה בנושא זה, תעלה את העניין כהצעה רגילה, גם תוכל לפתח וגם תוכל להרחיב בעניין, ואז כנראה הכנסת תתאחד בנושא וייערך דיון מקיף.
ראובן ריבלין: אני מוכן לדבר עם הנשיאות, שייתנו לכם הצעה רגילה מיוחדת לעניין זה.
סאלח טריף: אני מעמיד להצבעה את הערעור, מי בעד לאשרו?
סאלח טריף: בעד – 3 נגד – 5 נמנעים – אין ערעורו של חבר הכנסת יורי שטרן בנושא: "עזיבתם של אומנם עולים את הארץ לחו"ל" לא נתקבל.
סאלח טריף: רביזיה על החלטת ועדת הכנסת בדבר קביעת ועדת החוקה, חוק ומשפט
סאלח טריף: רבותיי, אנחנו עוברים לנושא הבא: רביזיה על החלטת ועדת הכנסת בדבר קביעת ועדת החוקה, חוק ומשפט לדיון בהצעת חוק יסוד: איכות הסביבה.
משה גפני: בסדר היום מופיע סעיף אחר לפני הסעיף הנוכחי.
סאלח טריף: הסעיף בוטל מכיוון שחבר הכנסת לנגנטל, המציע, ביקש לדחותו.